Riitta Mustonen

Ruokakaupassa on tarjolla useita eri kookosöljyvalmisteita.

Ravitsemusterapeutti Hanna Partasen vastaanotolla rasvat puhututtavat ihmisiä edelleen. "Luulisi, että ihmiset tietävät kovan ja pehmeän rasvan eron. Mutta ei siltä näytä."

Monet ovat hurahtaneet kookosrasvaan ja pitävät sitä huipputerveellisenä. Partasen mukaan kyse on siitä, että kookosrasva on huikean hyvin markkinoitu.

"Kun alan puhua välttämättömistä rasvahapoista ja siitä, ettei niitä kookosrasvassa juuri ole, ihmisiltä loksahtaa suu auki", Partanen kertoo.

Kookosrasvassa on kovaa rasvaa eli tyydyttyneitä rasvahappoja yli 90 prosenttia. Pehmeiden, tyydyttymättömien rasvojen osuus kookosöljyssä on alle 7 prosenttia.

Esimerkiksi rypsiöljyn koostumus on päinvastainen: sen rasvahapoista alle 6 prosenttia on tyydyttyneitä ja loput ovat pehmeitä rasvahappoja. Transrasvahappoja rypsiöljy ei sisällä lainkaan.

Ihmiselle välttämättömiä rasvahappoja, eli rasvahappoja, joita elimistö ei pysty itse valmistamaan, kookosöljyssä on erittäin vähän: linolihappoa (omega-6) 1,9 prosenttia ja alfalinoleenihappoa 0,2 prosenttia. Rypsiöljyssä linolihappoa on 22 prosenttia ja alfalinoleenihappoa 11 prosenttia.

Kookosöljyllä on samanlainen rasvakoostumus kuin kookosrasvalla. Kylmäpuristus ei vaikuta rasvakoostumukseen eikä muuta kookosöljyä terveyttä edistäväksi.